b"\n_START_ARTICLE_\nCharles Dickens\n_START_SECTION_\n\xc5\xbdivljenjepis\n_START_PARAGRAPH_\nMojster viktorijanske dobe Charles Dickens se je rodil kot drugi v vrsti osmih otrok leta 1812 v Landportu blizu mesta Portsea v grofiji Hampshire. Kr\xc5\xa1\xc4\x8den je bil pod imenom Charles John Huffam Dickens. Njegov o\xc4\x8de John Dickens je delal kot uradnik pri britanski mornarici. Njegovi materi je bilo ime Elizabeth Dickens._NEWLINE_Mali Charles je pre\xc5\xbeivel najlep\xc5\xa1a leta svojega otro\xc5\xa1tva med letoma 1817 in 1822, ko je \xc5\xbeivel v pristani\xc5\xa1kem mestu blizu Londona, imenovanem Chatham. \xc5\xa0olal se je pod budnim nadzorstvom Williama Gilesa, \xc5\xbeivel v vrve\xc4\x8dem pristani\xc5\xa1kem mestu in u\xc5\xbeival med sprehodi v naravi. Na enem izmed takih sprehodov je tudi opazil vilo, ki ga je neznansko o\xc4\x8darala. Isto vilo je proti koncu svoje \xc5\xbeivljenjske poti, torej leta 1856, tudi kupil in se v njej naselil leta 1860. Chathamska idila je Dickensa zaznamovala za celo \xc5\xbeivljenje, danes stoji v Chathamu zabavi\xc5\xa1\xc4\x8dni park poimenovan po avtorju (Dickens World)._NEWLINE_Tako blagostanje pa ni dolgo trajalo. Leta 1822 so o\xc4\x8deta premestili v London, kjer gospodinjstvo ni ve\xc4\x8d zdr\xc5\xbealo, o\xc4\x8de je pod hudim pritiskom s strani upnikov, ki so dan na dan prihajali v njihovo hi\xc5\xa1o. Leta 1823 so o\xc4\x8deta zaprli zaradi dolgov, mladi Charles, ki je tega leta dopolnil 12 let, pa je bil primoran delati v tovarni, ki je proizvajala kremo za \xc4\x8devlje. Pre\xc5\xbeivljal se je z bornimi 6 \xc5\xa1ilingi dnevno, delovnik je trajal od osmih pa do osmih. Mu\xc4\x8dno \xc5\xbeivljenje delavca v pristani\xc5\xa1ki \xc4\x8detrti Londona, prekinjeno \xc5\xa1olanje in dnevni obiski o\xc4\x8deta v je\xc4\x8di so bila poni\xc5\xbeanja, ki jih Dickens nikoli ni prav prebolel._NEWLINE_O\xc4\x8de je bil izpu\xc5\xa1\xc4\x8den iz zapora, njegovi sorodniki so popla\xc4\x8dali dolgove in mladi Charles je spet smel v srednjo \xc5\xa1olo. Med letoma 1824 in 1827 se je \xc5\xa1olal na akademiji, kjer so ga imeli za veselega in rahlo objestnega fanta. Tam je Charlesa opazil gospod Blackmore, priznan odvetnik, v odvetni\xc5\xa1ki pisarni je zaposlil Charlesa kot pomo\xc4\x8dnika. Charles je prejel mnogo izku\xc5\xa1enj in znanja, ki ga je kasneje s pridom izkoristil._NEWLINE_Leta 1836 se je poro\xc4\x8dil s Catherine Hogarth, ki mu je rodila kar deset otrok. Kmalu se je zaposlil kot poro\xc4\x8devalec iz britanskega parlamenta in raznih policijskih postaj. Za\xc4\x8delo se je zanj prelomno obdobje, saj je za\xc4\x8del objavljati feljtone, humoreske in skice o londonskem predmestju. Od 1836 do 1839 je po\xc5\xbeel z njimi velikanski uspeh. Dickens se je zato odlo\xc4\x8dil za kariero pisatelja, skoraj vsako leto zatem je nastalo kako novo delo._NEWLINE_Med svojim pisateljevanjem pa je napravil tudi dva izleta v Severno Ameriko. Med svojim prvim potovanjem tja je \xc5\xbeivel v New Yorku in se pre\xc5\xbeivljal kot pisatelj, igralec in re\xc5\xbeiser. Drugi\xc4\x8d je v Ameriko potoval leta 1867, tri leta pred svojo smrtjo. Med letoma 1844 in 1846 je napravil \xc5\xa1e dva kraj\xc5\xa1a izleta v Italijo in \xc5\xa0vico._NEWLINE_Charles Dickens je v svoji priljubljenosti rasel in rasel. Leta 1856 je bil \xc5\xbee tako uspe\xc5\xa1en, da si je kupil posestvo Gad's Hill Palace v Chathamu. Naslednjega leta je Dickens med vajo za dramsko uprizoritev enega svojih del spoznal Ellen Ternan, ki je bila najeta, da odigra neko \xc5\xbeensko vlogo v igri. Dickens se je nanjo navezal. Pisala sta si pisma in obstajajo domneve, da je Ternanova zadnjih 13 let Dickensovega \xc5\xbeivljenja \xc5\xbeivela pri njem. V podporo tem ugibanjem je tudi lo\xc4\x8ditev od svoje biv\xc5\xa1e \xc5\xbeene Catherine Dickens leta 1857._NEWLINE_Dickens je leta 1865 do\xc5\xbeivel hudo \xc5\xbeelezni\xc5\xa1ko nesre\xc4\x8do pri Staplehurstu, ko se je vra\xc4\x8dal iz Francije z Ellen Ternan. Na sre\xc4\x8do njegov vagon ni iztiril, pre\xc5\xbeivel je in pomagal mnogim udele\xc5\xbeencem. Zaradi mo\xc5\xbenega \xc5\xa1kandala se v javnosti ni pojavljal kot udele\xc5\xbeenec le-te, saj bi izzval hude polemike v medijih, ker je na vlaku potoval z Ellen Ternan in njeno materjo._NEWLINE_1867 je \xc5\xa1e drugi\xc4\x8d od\xc5\xa1el v Ameriko, kjer je gostil ve\xc4\x8d turnej, na katerih je bral svoja znana dela. Umrl je leta 1870 zaradi kapi, ki ji je najbr\xc5\xbe botrovala prekomerna obremenitev tekom celega \xc5\xbeivljenja. V skladu z njegovo \xc5\xbeeljo so ga pokopali v Westminstrski opatiji, kjer le\xc5\xbei v Poets' Cornerju, torej Koti\xc4\x8dku pesnikov."